_:na04ec1d413eb4db39a0ce601bb62c729xb0
<http://schema.org/articleBody>
"কলকাতা, 22 সেপ্টেম্বর: ডিভিসি-র জল ছাড়া নিয়ে প্রধানমন্ত্রী নরেন্দ্র মোদিকে আবারও চিঠি পাঠালেন মুখ্যমন্ত্রী মমতা বন্দ্যোপাধ্যায় ৷ সেই চিঠিতে কেন্দ্রীয় জলশক্তি মন্ত্রীর দাবিকে মানতে অস্বীকার করেছেন তিনি ৷  গতকাল মুখ্যমন্ত্রী মমতা বন্দ্যোপাধ্যায়ের দামোদর ভ্যালি কর্পোরেশনের বিরুদ্ধে তোলা অভিযোগ খারিজ করে জবাব দিয়েছিলেন কেন্দ্রীয় জলশক্তি মন্ত্রী । তাঁর সেই দাবি খারিজ করে প্রধানমন্ত্রী নরেন্দ্র মোদিকে এই নিয়ে দ্বিতীয় চিঠি দিলেন মুখ্যমন্ত্রী । এই চিঠিতে মুখ্যমন্ত্রী দাবি করেছেন,  ডিভিসি জল ছাড়ার কারণে রাজ্যে যে অভূতপূর্ব বন্যা পরিস্থিতি তৈরি হয়েছে, সেই কারণে আমি আপনাকে চিঠি লিখেছিলাম । জবাবে জলশক্তি মন্ত্রী জানিয়েছেন, ডিভিসি রাজ্য সরকারের সঙ্গে ঐক্যমত্যের ভিত্তিতেই জল ছেড়েছে । যদিও তাঁর এই দাবির সঙ্গে আমি দ্বিমত প্রকাশ করছি ।   মমতা বন্দ্যোপাধ্যায়ের দাবি,  জল ছাড়ার সিদ্ধান্ত জল কমিশনের তরফে একতরফাভাবে নেওয়া হয় । রাজ্য সরকারের গোচরে না-এনেই এই কাজ করা হয়েছে ।  তাঁর দাবি, কখনও কখনও রাজ্য সরকারকে অগোচরে রেখে এভাবে জল ছাড়া হয়, পশ্চিমবঙ্গ সরকারের মতামতকে এক্ষেত্রে গ্রাহ্য করা হয় না । জল ছাড়ার সাড়ে তিন ঘণ্টা আগে রাজ্যকে অবহিত করাটা, দুর্যোগ পরিস্থিতিতে কখনওই পর্যাপ্ত সময় হতে পারে না বলে মত মমতার ।মুখ্যমন্ত্রীর অভিযোগ, 16 সেপ্টেম্বর রাতেই ডিভিসির চেয়ারম্যানকে এই বিষয়ে বিজ্ঞপ্তি দিতে বলেছিলাম । কিন্তু ডিভিসির তরফ থেকে তা মানা হয়নি । তাঁর দাবি রাজ্য কোনওভাবেই আড়াই লক্ষ কিউসেক জল ছাড়ার আগে রাজ্যের সম্মতি নেওয়া হয়নি । শুধু তাই নয়, রাজ্যকে অবগত না-করে একটানা নয় ঘণ্টা ধরে জল ছাড়া হয়েছে । এক্ষেত্রে রাজ্য কোনওভাবেই এই জল ছাড়ার ক্ষেত্রে সম্মতি দেয়নি । মুখ্যমন্ত্রী এমনটাও দাবি করেছেন যে, এক্ষেত্রে রাজ্য সরকারের তরফ থেকে ডিভিসি কর্তৃপক্ষকে যে পরামর্শ দেওয়া হয়েছিল, তাকেও উপেক্ষা করা হয়েছে । মুখ্যমন্ত্রীর দাবি, ডিভিসি যে আড়াই লক্ষ কিউসেক জল ছেড়েছে, চাইলেই তাও উপেক্ষা করা যেত । কারণ বাঁধের জল ধারণ ক্ষমতা এক্ষেত্রে যা ছিল তাতে আরও কিছুক্ষণ অপেক্ষা করা যেত । এক্ষেত্রে রাজ্য সরকারের তরফ থেকে বিষয়টি নিয়ে কিছুটা অপেক্ষা করার অনুরোধ করা হলেও তা মানা হয়নি । জল ছাড়ার পরিমাণও কম করার জন্য অনুরোধ করা হয়েছিল ।প্রসঙ্গত, গত রবিবার প্রথম দামোদর ভ্যালি কর্পোরেশনের তরফে জল ছাড়ার বিষয়টি তুলে ধরেন মুখ্যমন্ত্রী মমতা বন্দ্যোপাধ্যায় । সেই সময় তিনি এও জানিয়েছিলেন, এই বিষয়টি নিয়ে ইতিমধ্যেই তিনি ঝাড়খণ্ডের মুখ্যমন্ত্রীর সঙ্গেও কথা বলেছেন । কথা বলেছেন ডিভিসি কর্তৃপক্ষের সঙ্গেও । তারপরেও জল ছাড়ার পরিমাণ কম হয়নি । এর পরে রাজ্যের এই বন্যা পরিস্থিতি নিয়ে দামোদর ভ্যালি কর্পোরেশনের বিরুদ্ধে সরব হন তিনি । এই বন্যাকে  ম্যানমেড বন্যা  বলে দাবি করেছেন তিনি । এমনকি গোটা বিষয়টিতে এতটাই ক্ষুব্ধ ছিলেন মুখ্যমন্ত্রী যে, তিনি ডিভিসির সঙ্গে সম্পর্ক ছিন্ন করার কথাও বলেন ।এরপর প্রধানমন্ত্রীকে এই নিয়ে চিঠি দিয়েছিলেন মমতা বন্দ্যোপাধ্যায় । আজ তিনি দ্বিতীয় চিঠি দিলেন । এদিনও রাজ্যের বন্যা পরিস্থিতিতে প্রধানমন্ত্রীর হস্তক্ষেপ চেয়েছেন মুখ্যমন্ত্রী ।"
<https://www.etvbharat.com/bn/!state/mamata-banerjee-sends-another-letter-to-pm-modi-accusing-dvc-for-bengal-flood-situation-west-bengal-news-wbs24092202133>